**ELEMENTI, NAČINI , POSTUPCI I KRITERIJI VREDNOVANJA U NASTAVI POVIJESTI**

**ELEMENTI VREDNOVANJA**

**1.** **Činjenično znanje**: poznavanje i razumijevanje događaja, procesa i pojava, temeljnih kronoloških odrednica, osnova korištenja povijesnih i zemljopisnih karata te korištenje odgovarajuće povijesne terminologije. Način provjere (usmeni i pisani ispiti, aktivnost na satu).

**2**. **Konceptualno znanje**: poznavanje, korištenje i razumijevanje tehničkih koncepata kao okvira za tumačenje i razumijevanje prošlih događaja, procesa i pojava. Riječ je o konceptima vremena i prostora, uzroka i posljedica, kontinuiteta i promjena, rada na povijesnim izvorima, povijesne perspektive te usporedbe i sučeljavanja. Način provjere (usmeni i pisani ispiti, aktivnost na satu)

3. **Proceduralno znanje**: poznavanje i primjena odgovarajućih metoda, postupaka i procedura u radu s povijesnim izvorima te u istraživanju prošlosti. Način provjere (praktičan rad u vidu referata, prezentacije, eseja)

**USMENA PROVJERA ZNANJA**

Usmenim ispitivanjem profesor ispituje činjenično i konceptualno znanje. Svrha usmenog ispita je utvrditi razinu usvojenosti gradiva, argumentacija, tumačenje povijesnih izvora, snalaženje na karti. Razvijanje samostalnosti učenika i kritičkog mišljenja. Primjena naučenog u poznatim i svakodnevnim situacijama. Kriteriji za brojčanu ocjenu su sljedeći:

Odličan (5)

Zna sve tražene povijesne događaje, pojave i pojmove. Može ih produktivno i samostalno uporabiti, ne zbunjuju ga dodatna nastavnikova pitanja, odgovaranje nalikuje razgovoru. Uočava i primjenjuje korelacije između nastavnih sadržaja povijesti i drugih predmeta. Povezuje naučeno gradivo sa suvremenim događajima. Shvaća značenje povijesnih događaja i pojmova. Može promatrati povijesni događaj i povijesnu osobu u njezinom vremenu i iznositi vrijednosne sudove. Pouzdano razlikuje uzroke, povod i posljedice. Svojim riječima, samostalno izlaže i argumentira, potkrepljuje navođenjem primjera. Samostalno razlikuje bitno od nebitnog.

Vrlo dobar (4)

Zna većinu povijesnih događaja, pojmova i pojava. Nije uvijek samostalan u uporabi istih, uglavnom ga ne zbunjuju nastavnikova pitanja, na nekim mjestima nesiguran. Razlikuje uzroke, povod i može prepoznati posljedice. Nije uvijek samostalan u argumentaciji, potrebna su mu učiteljeva potpitanja, navodi isključivo učiteljeve primjere. Uglavnom shvaća povijesne događaje. Uglavnom razlikuje bitno od nebitnog.

Dobar (3)

Prepoznaje samo najvažnije povijesne pojmove, događaje i procese. Potrebno mu je dosta nastavnikove pomoći, njome se uglavnom zna koristiti, poneka nastavnikova pitanja mogu ga zbuniti. Ne razlikuje uvijek i u potpunosti povod i uzrok, ne može samostalno prepoznavati posljedice, ne postoji samostalna argumentacija potrebno mu je navođenje učitelja pitanjima. Ne razumije u potpunosti povijesne procese (ne može povijesne pojmove uvijek povezati u smislene cjeline).

Dovoljan (2)

Odgovara prema sjećanju, upamćeni samo neki povijesni pojmovi i događaji. Nastavnikova pomoć mu previše ne pomaže jer je manjak znanja velik. Gotovo ne razlikuje povod i uzroke, pogodi poneki prema sjećanju, posljedice ne prepoznaje samostalno, eventualno, ako se prisjetio. Povijesne procese ne razlikuje, niti ne pokušava stvarati smislene cjeline. Bitno i nebitno ne razlikuje.

Nedovoljan (1)

Učenik nije dosegao minimalni standard znanja. Većina pojmova uopće nije usvojena, ne poznaje pojmove, osobe, događaje. Uopće ne može objasniti niti jedan povijesni proces.

**PISANA PROVJERA**

Pisanom provjerom učitelj ispituje činjenično i konceptualno znanje. Provjera se sastoji od dva dijela u kojem se zasebno provjerava činjenično, a posebno konceptualno znanje.

|  |  |
| --- | --- |
| **Postotak ( %) bodova** | **Ocjena** |
| 90-100 | Odličan (5) |
| 80-89 | Vrlo dobar (4) |
| 65-79 | Dobar (3) |
| 50-64 | Dovoljan (2) |
| 0 -49 | Nedovoljan (1) |

**PRAKTIČAN RAD**

Pod praktičan rad spadaju referati, prezentacije i eseji. Ispituje se proceduralno znanje. Ovim načinom rada želimo potaknuti istraživački duh učenika, vlastito kritičko mišljenje o povijesnim događajima i ljudima. Za izradu ovakvog tipa rada potrebno je poznavanje gradiva i snalaženje u povijesnim kartama i izvorima. Prilikom prezentiranja rada se provjerava i struktura reda, iznošenje problematike, te rješavanje iste. Učenik se potiče na samostalan i kreativan rad.

Odličan (5)

Pokazano znanje je potpuno i točno, nema pogrešnih informacija. Tema je jasno izložena, rečenice su samostalne i smislene. U radu su izloženi temeljni problemi, pokazana je vještina razumijevanja, objašnjavanja i povezivanja povijenih procesa, postoji i vlastito mišljenje.

Vrlo dobar (4)

Pokazano znanje je u glavnom točno, ali nedostaju neki podatci. Tema je uglavnom jasno izložena. U radu su izloženi temeljni problemi, ali nije u potpunosti pokazana vještina razumijevanja, objašnjavanja i povezivanja povijesnih procesa, vlastito mišljenje nema.

Dobar (3)

Postoji nedostatak podataka, ali i netočnih podataka, pokazuje dobro znanje. Način pisanja ukazuje na nejasnoće, nisu izloženi temeljni problemi, vještina razumijevanja i povezivanja nije pokazana.

Dovoljan (2)

Većina podataka nedostaje, izneseni podatci su često netočni. Tema nije objašnjena, nedostaje većina ili je potpuno pogrešno objašnjeno. Rad je nejasan.

Nedovoljan (1)

Rad nije predan. Ako je predan ništa od traženog nije zadovoljeno, pokazano nedovoljno znanja. Rečenice su tek nizane jedna iza druge bez smisla.